SET พุ่ง 19 จุดทะลุ 1,520 รับสภาคองเกรสอนุมัติ “โจ ไบเดน” นั่งปธน. หนุนแผนกระตุ้นศก.คืบ
SET พุ่ง 19 จุดทะลุ 1,520 รับสภาคองเกรสอนุมัติ "โจ ไบเดน" นั่งปธน. หนุนแผนกระตุ้นศก.คืบ
8 ม.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,533.24 จุด บวก 19.46 จุด หรือ 1.29% สูงสุดที่ 1,533.42 จุด ต่ำสุดที่ 1,527.94 จุด มูลค่าการซื้อขาย 4.66 พันล้านบาท
โดย บล.ฟินันเซีย ไซรัส คาด SET Index วันนี้จะยังแกว่งตัวในแดนบวกได้ต่อเนื่องในกรอบ 1,505-1530 จุด จากบรรยากาศการลงทุนที่ยังสดใสหลังวานนี้สภาคองเกรสประกาศรับรองชัยชนะของ โจ ไบเดน ในการเลือกตั้งประธานาธิบดีอย่างเป็นทางการ ขณะที่ท่าทีของทรัมป์อ่อนลงและยินยอมถ่ายโอนอำนาจแก่ไบเดน นอกจากนี้ปรากฏการณ์ Blue Wave คาดทำให้สหรัฐฯเดินหน้ามาตรการกระตุ้นเศรษฐกิจได้อย่างต่อเนื่องเป็นบวกต่อการฟื้นตัวของเศรษฐกิจในระยะยาว
บล.คิงส์ฟอร์ด ดัชนี SET ได้แรงหนุนจาก Sentiment บวกของเศรษฐกิจโลกฟื้นตัวและสภาพคล่อง และรัฐบาลเตรียมออก ม.บรรเทาผลกระทบ Covid-19 วางแนวรับดัชนีที่ 1,500 จุด แนวต้าน 1,525  1,530 แนะนำซื้อ BBL, KBANK, TISCO, PTTGC, EA, GSPC
ด้านนายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะปรับตัวขึ้นและมีลุ้นผ่านแนว 1,520 จุดไปได้ เป็นไปในทิศทางเดียวกับตลาดหุ้นในภูมิภาคเอเชียเช้านี้ปรับตัวขึ้นยกแผงราว 0.3-0.9% รับแรงหนุนจากสภาคองเกรสสหรัฐประกาศรับรองชัยชนะในการเลือกตั้งประธานาธิบดีสหรัฐของนายโจ ไบเดนอย่างเป็นทางการ ซึ่งจะช่วยให้คณะบริหารของพรรคเดโมแครตสามารถผลักดันมาตรการกระตุ้นเศรษฐกิจรอบใหม่ได้
นอกจากนี้ ตัวเลขเศรษฐกิจสหรัฐก็ออกมาดีกว่าคาด ทั้งดัชนีภาคบริการของสหรัฐ, จำนวนผู้ขอรับสวัสดิการว่างงาน เป็นต้น  ส่งผลให้นักลงทุนเชื่อมั่นการฟื้นตัวเศรษฐกิจโลกปีนี้มากขึ้น และคาดว่า Fund Flow น่าจะยังไหลเข้าใน Emerging Market อยู่ จากเงินดอลลาร์สหรัฐที่อ่อนค่า
อย่างไรก็ดี ยังต้องติดตามสถานการณ์การแพร่ระบาดไวรัสโควิด-19 ในประเทศ และสัปดาห์หน้าให้ติดตามการทยอยประกาศผลประกอบการของกลุ่มแบงก์
พร้อมให้แนวรับ 1,500-1,505 จุด ส่วนแนวต้าน 1,530-1,540 จุด